Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2019/C 273/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„SNEEM BLACK PUDDING“

EU št.: PGI-IE-02353 – 3.3.2017

ZOP ( ) ZGO ( X )

1. Ime

„Sneem Black Pudding“

2. Država članica ali tretja država

Irska

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itn.)

3.2 Opis proizvoda, za katerega se uporablja ime iz točke 1

Krvavice „Sneem Black Pudding“ so tradicionalne krvavice brez ovoja, ki so pečene v pekačih (približno 500 mm × 200 mm × 75–100 mm) in se običajno prodajajo narezane na kvadratne kose ali kocke z maso od 500 g do 1 kg. Končni proizvod „Sneem Black Pudding“, ki ga kupi stranka, je temne rdečerjave barve. Krvavice se lahko po želji zaužijejo brez dodatnega kuhanja.

Krvavice „Sneem Black Pudding“ imajo v primerjavi z večino drugih irskih krvavic gladko, skoraj penasto teksturo, ki pusti v ustih izjemno gladek občutek.

V nadaljevanju so navedene sestavine, uporabljene pri proizvodnji krvavic „Sneem Black Pudding“, pri čemer deleži uporabljenih sestavin ne smejo odstopati od navedenih razponov:

— goveji in/ali jagnječji loj – od najmanj 8 % do največ 15 %,

— ovsena kaša – od najmanj 20 % do največ 25 %,

— čebula – od najmanj 15 % do največ 25 %,

— ovčja, kravja ali prašičja kri – od najmanj 15 % do največ 25 %,

— voda – od najmanj 15 % do največ 25 %,

— zelišča in začimbe – od najmanj 0,5 % do največ 2,5 %.

Krvavice „Sneem Black Pudding“ ne smejo vsebovati umetnih barvil, arom, sredstev za povečanje prostornine in konzervansov. Povprečna vsebnost vlage proizvoda je od 75 % do 80 %, vrednosti 100-gramske porcije pa so v povprečju naslednje:

— energijska vrednost: 130–150 kcal,

— beljakovine: 10–15 g,

— ogljikovi hidrati: 10–15 g,

— maščobe: 4–7 g,

— železo: 20 mg.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze priprave in proizvodnje krvavic „Sneem Black Pudding“ se izvajajo v zaprtih prostorih ter morajo potekati na opredeljenem geografskem območju in pod nadzorovanimi pogoji, da bi se zagotovila dosledna kakovost proizvoda.

Kri se pridobiva od živali, ki so zaklane neposredno v odobrenih klavnicah na geografskem območju, in se na kraju samem nemudoma shrani v hladilnik v označenih posodah za živila, s čimer se zagotovi popolna sledljivost znotraj obrata. Pri proizvodnji krvavic „Sneem Black Pudding“ se običajno uporablja ovčja, kravja ali prašičja kri.

Loj se pridobi neposredno pri živalih, zaklanih v odobrenih klavnicah na geografskem območju. Jagnječjemu loju se v obdobjih, ko je vsebnost maščobe manjša od povprečja (npr. pri zakolu jagnjeta v začetku pomladi), doda goveji loj.

Suhe sestavine se nato natančno stehtajo, pripravijo in premešajo skupaj z lojem, da nastane enotna zmes z enakomerno razporejenimi sestavinami. Ko se primešajo mokre sestavine, nastane gosta kaša.

Mešanica z mokrimi sestavinami se nato prestavi v pravokotne pekače, saj proizvod nima ovoja. Pekač je dolg približno 500 mm, širok 200 mm in globok 75–100 mm.

Mešanica se lahko speče v pečici na enega od naslednjih načinov:

— krajši čas pečenja pri visoki temperaturi (2 uri pri 250 °C),

— daljši čas pečenja pri nizki temperaturi (6 ur pri 100 °C).

Po pečenju se proizvod ohladi na sobno temperaturo (približno 15 °C), nato pa na 2 do 4 °C. Rok uporabnosti nepakiranega, popolnoma naravnega proizvoda brez kemičnih dodatkov ali konzervansov je sorazmerno kratek, in sicer od 14 do 21 dni. Končni proizvod je običajno narezan na kvadratne kose ali kocke z maso od 500 g do 1 kg.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

—

3.6 Posebna pravila za označevanje proizvoda, za katerega se uporablja registrirano ime

Na proizvodu z oznako „Sneem Black Pudding“ ter embalaži in promocijskem gradivu je naslednji logotip:

4. Jedrnata opredelitev geografskega območja

Geografsko območje proizvodnje krvavic „Sneem Black Pudding“ je vas Sneem na polotoku Iveragh v grofiji Kerry. Geografske koordinate so 51° 50′ 00″ severne zemljepisne širine in 9° 54′ 00″ zahodne zemljepisne dolžine.

5. Povezava z geografskim območjem

Vzročna povezava med proizvodom in proizvodnim območjem izvira iz slovesa, ki temelji na poreklu proizvoda iz vasi Sneem in strokovnem znanju mesarjev, ki ga proizvajajo.

Proizvodnja krvavic „Sneem Black Pudding“ v sedanji obliki se je začela že v začetku 50. let 20. stoletja, ko so bile gospodarske razmere na Irskem težke. Zaradi teh neugodnih razmer so morali kmetje v celoti izkoristiti vsak del živali, vključno s svežo krvjo in lojem. Regina Sexton je v svoji rubriki v časopisu Irish Examiner iz februarja 2005 navedla, da so sveže krvavice eden od irskih proizvodov z najdaljšo neprekinjeno tradicijo, krvavice „Sneem Black Pudding“ pa ene od redkih, ki se še proizvajajo.

Loj se tradicionalno uporablja v skoraj vseh irskih krvavicah, njegov namen v proizvodu „Sneem Black Pudding“ pa je povečati vsebnost maščobe ter izboljšati teksturo proizvoda in njegov občutek v ustih. Loj ima nizko tališče, in sicer 45–50 stopinj Celzija, zato se pri proizvodnji krvavic zlahka uporablja v trdni obliki. Zaradi visoke kalorične vrednosti loja so krvavice „Sneem Black Pudding“ zelo primerno živilo za zimski čas.

Vsi mesarji iz vasi Sneem izdelujejo in prodajajo svoje proizvode od 50. let 20. stoletja in že od takrat se krvavice „Sneem Black Pudding“ prodajajo s tem imenom. Vsi uporabljajo ime „Sneem Black Pudding“ ter si prizadevajo za ohranjanje visokih standardov proizvodnje in povezave z dediščino južnega dela grofije Kerry. Spretnosti in izkušnje, povezane s poklicem mesarja v vasi Sneem, kažejo na to, da ima vas zgodovinsko tradicijo proizvodnje odličnih krvavic „Sneem Black Pudding“. Zato so te krvavice zaslovele po svojem okusu in kakovosti ter so zdaj znane kot ene najbolj gurmanskih krvavic na Irskem.

Vas Sneem je drugačna tudi na manj očiten način. Glede na racionalizacijo malih lokalnih klavnic v zadnjem desetletju je zelo neobičajno, da ima tako majhna vas dve licencirani klavnici, ki sta v neposredni bližini druga druge, kar je mogoče zaradi stalne proizvodnje krvavic „Sneem Black Pudding“.

Krvavice so seveda nepogrešljiv del tradicionalnega irskega zajtrka, vendar proizvod „Sneem Black Pudding“ med krvavicami izstopa, kot je opozorila Carla Blake v kmetijski rubriki časopisa Irish Examiner iz julija 1995, v kateri je navedla, da so krvavice „Sneem Black Pudding“ najokusnejše krvavice, kar jih je kdaj okusila, čeprav so zelo neobičajne, saj se razlikujejo od tradicionalnih okroglih krvavic. To mnenje je izraženo tudi na spletišču kluba Black Pudding Club v naslednjem zapisu: „Tradicionalne krvavice iz grofije Kerry so jed, pečena v pekačih in razrezana na kvadratne kose. Še pred kakšnimi desetimi leti so bile […] in ‚Sneem Black Pudding‘ edine znane kvadratne krvavice. Kvadratna oblika je v zadnjih letih postala bolj priljubljena, vendar so okrogle krvavice še vedno najobičajnejše“.

Končni proizvod, ki ga kupi stranka, je temne rdečerjave barve in ima v primerjavi z večino drugih irskih krvavic gladko, skoraj penasto teksturo, ki pusti v ustih izjemno gladek občutek. Pri drugih irskih krvavicah so sestavine, kot sta čebula in ovsena kaša, jasno vidni, ko se proizvod razreže, ali se ob uživanju proizvoda čutijo v ustih. Lucinda O’Sullivan, ena najbolj branih irskih ocenjevalk hrane in gostinstva, je v svoji rubriki v časopisu Sunday Independent iz oktobra 2001, v kateri je ocenila hotel Kenmare Park, napisala, da so bile krvavice „Sneem Black Pudding“, ki jih je jedla za predjed, svilnato gladke in popolnoma drugačne od tistih, ki so na voljo v supermarketih.

Lucinda O’Sullivan je v časopisu Sunday Independent oktobra 2010 v članku o lokalnih proizvajalcih hrane v zvezi s krvavicami „Sneem Black Pudding“ napisala, da gre za krvavice, ki se po receptu precej razlikujejo od vseh ostalih. Ta izjava je zelo pomembna, saj priznava metodo in način izdelave krvavic „Sneem Black Pudding“ ter potrjuje načela tradicionalnega recepta, ki ga proizvajalci strogo upoštevajo.

Turistična sezona je bilo pomembno obdobje za lokalna podjetja in prav tako za mesarje iz vasi Sneem, ki proizvajajo krvavice „Sneem Black Pudding“, kot opisuje Jean Sheridan v časopisu Irish Press iz avgusta 1975, v katerem omenja proizvodnjo debelih rezin krvavic za tuje obiskovalce, ki so se nad nenavadnim proizvodom navduševali kot nad spominkom ali kot dobroto na poti Ring of Kerry in v vasi Sneem.

Krvavice „Sneem Black Pudding“ so pomemben element lokalnega trga z živili, poleg tega pa sta proizvod in povezava z območjem vasi Sneem nacionalno priznana. To dokazujeta zapisa na spletišču Our Mountain Home (http://sneemireland.com/wheretostay.html), kjer je navedeno, da si lahko privoščite tradicionalen, doma pripravljen irski zajtrk, ki vključuje znamenite krvavice „Sneem Black Pudding“, ter na spletišču Irish Tourism (http://blog.irishtourism.com/2019/01/10/best-food-in-ireland/): „Najznamenitejše so krvavice in bele kašnice iz mesta Clonakilty, v grofiji Kerry pa lahko poskusite krvavice ‚Sneem Black Pudding‘, ki so zelo priljubljene. Krvavice in kašnice niso značilne samo za Irsko, je pa irski recept zelo poseben.“

Sklic na objavo specifikacije proizvoda

(drugi pododstavek člena 6(1) te uredbe)

http://www.agriculture.gov.ie/gi/pdopgitsg-protectedfoodnames/products/

(1) UL L 343, 14.12.2012, str. 1.